Õpetajate Leht

Oskuste konverents "Elukestva õppe paradoksid – kas võidab see, kel on rohkem oskusi?"
2024-09-19 00:00 - 2024-09-20 23:59 (Europe/Tallinn)
Oskuste konverents “Elukestva õppe paradoksid – kas võidab see, kel on rohkem oskusi?”
19.–20. septembrini Viimsi Aatriumis
Töökeel on inglise keel, olemas sünkroontõlge eesti keelde
Kutsekoja rahvusvaheline konverents keskendub tööelu ja hariduse oskuspõhisemaks muutumisele ning sellele, kuidas oskuste arendamine ja hindamine mõjutavad ühiskonna ja majanduse arengut. Arutleme, kas rohkem oskuseid tagab suurema edu, mida tähendab oskuste arendamine tehnoloogia ja innovatsiooni ajastul, millised on tõhusad oskuste hindamise meetodid ning palju muud.
Konverentsil esitletakse värskelt valminud oskuste kirjeldamise veebikeskkonda Oskuste Kompass.
Lisainfo ja registreerimine konverents.kutsekoda.ee
Eelregistreerimine on vajalik!

Palamuse KapsaFest
2024-09-19 11:00 - 15:00
Palamuse KapsaFest
19. septembril kella 11–15 Palamuse KapsaFest Palamuse muuseumi õuel. KapsaFesti idee on inspireeritud Oskar Lutsu legendaarse näidendi “Kapsapea” ainetel ja tähistas eelmisel aastal oma 110. sünnipäeva. Selle tähistamiseks ja Lutsu loomingu austamiseks sündis mõte korraldada KapsaFest, mille eesmärk on tutvustada O. Lutsu loomingut ja pakkuda põnevaid tegevusi kogu perele.

Perepäevad PROTO avastustehases
2024-09-21 12:00 - 2024-09-22 17:00, 2024-10-05 12:00 - 2024-10-06 17:00
Perepäevad PROTO avastustehases
Teemakuu „PROTOga lõbusalt targaks“ raames toimuvatel perepäevadel jagub tegevust nii suurtele kui väikestele. Päästa valla oma sisemine leiutaja huvitavates töötubades, saa osa kaasahaaravatest teadusetendustest ning leia üles peidetud aare! Samuti on oodata põnevaid külalisi! Perepäevad toimuvad kl 12–17.
14.–15.09, 21.–22.09 ja 5.–6.10 töötoad ja teadusetendused
28.–29.09 hiiglasliku papist labürindi ehitus
Täpsem info https://www.prototehas.ee/event/perepaevad/

Spordinädal
2024-09-23 00:00 - 2024-09-30 23:59
23.–30. septembrini toimub Spordinädal – üleeuroopaline liikumiskampaania, mille eesmärk on tõmmata kehalisele aktiivsusele ja tervislikele eluviisidele suuremat tähelepanu. Eestis korraldatakse üle tuhande sündmuse, mida viivad läbi lasteaiad, koolid, spordiklubid, tööandjad, kohalikud omavalitsused ja teised liikumist edendavad organisatsioonid. Spordinädala üks patroonidest on minister Kristina Kallas, kes innustab liikuma ja kutsub üles osalema erinevatel sportlikel sündmustel.

Õpetajate teaduspäev
2024-09-25 13:00 - 18:00
Õpetajate teaduspäev
25. september 2024, kella 13–18
Tartu Ülikooli hoone, Riia23b/2 jt ülikooli hooned
Kutsume loodus- ja täppisteaduste ainete õpetajaid 25. septembril Tartu Ülikooli õpetajate teaduspäevale, mis on täidetud inspireerivate ettekannete ja põnevate töötubadega. Teaduspäeval saab korraks rutiinist välja astuda, ammutada uusi teadmisi ja kogemusi ning vahetada mõtteid õpetajate ja teadlastega.
Lisainfo ja registreerumine https://reaalteadused.ut.ee/et/sisu/opetajate-teaduspaev

Noorte luuleõhtu
2024-09-25 17:00 - 18:00
Peaasi.ee kutsub noori esitama vaimse tervise teemalisi luuletusi
Peaasi.ee koos Apollo ja Kirjanike Liidu noortega kutsuvad 16–26-aastaseid noori 25. septembril Solarise Apollo raamatupoodi noorte luuleõhtule esitama oma luuletusi, mis puudutavad vaimset tervist, emotsioone ja elu keerdkäike.
„Meie vaimsele tervisele on hea, kui luulet oleks meie igapäevas rohkem. Luuletuste kirjutamine ja lugemine võimaldavad mõelda väljaspool tavapäraseid piire, mängida sõnadega ja luua uusi seoseid. Ühe lause või fraasiga võib väljendada tundeid ja mõtteid, mida muul moel oleks võib-olla keeruline teha,“ rääkis Peaasi.ee tegevjuht, kliiniline psühholoog Anna-Kaisa Oidermaa.
Luuleõhtule oodatakse eestikeelseid luuletusi. Iga luuleõhtul ülesastuja saab võimaluse esitada oma luuletusi kuni kolme minuti jooksul.
Luuleõhtule saab registreeruda 17. septembrini siin https://forms.gle/eo2mZDjkM3FMZoj2A
„Uuringud on näidanud, et loov eneseväljendus, sealhulgas luule, võib aidata noortel arendada positiivsemat enesekuvandit ja suurendada enesehinnangut ning üldist rahulolu eluga,“ lisas Anna-Kaisa Oidermaa.
Luuleõhtut juhib Euroopa luuleprõmmu meistrivõistluste võitja Joonas Veelmaa.
„Mullune vaimse tervise teemaga luuleõhtu kinnitas, et luuleõhtul ei jaga keegi hinnanguid. Küll aga hinnatakse kõiki, kes oma tekste saadavad või ette kannavad. Iga luuletus tahab, et keegi teda kuulaks. Luuleõhtul kuulajaid jagub,“ rääkis Joonas Veelmaa.
Peaasi.ee tegeleb vaimse tervise edendamise, probleemide ennetuse, varase sekkumise ja häbimärgistamise vähendamisega meie ühiskonnas. Peaasi.ee on pälvinud oma tegevusega 2020 aasta tervisesõbra tiitli ning presidendi sotsiaaltöö aastapreemia. 2020. aasta lõpus tunnustati Peaasi.ee-d kodanikuühiskonna aasta tegija ja aasta vabaühenduse tiitlitega.

Euroopa keeltepäev
2024-09-26 00:00 - 23:59
26. september – Euroopa keeltepäev.

Õpetajate Lehe sünnipäev
2024-09-26 00:00 - 23:59
Õpetajate Lehe sünnipäev 26.9.

Eesti IX Omavalitsuspäev Võrus
2024-09-26 00:00 - 2024-09-27 23:59
Eesti IX Omavalitsuspäev Võrus: kultuuriline eripära piirkondliku elujõu allikana
Eesti IX Omavalitsuspäev (OVP 2024) toimub 26. ja 27. septembril 2024 Võrus, kultuurikeskuses Võru Kannel (Liiva 13), keskendudes teemale „Kultuuriline eripära on piirkondliku elujõu allikas“.
Üritus toob kokku riigi, kohalike omavalitsuste, teadlaste ja kultuuri- ning loomevaldkonna esindajad, et arutada kohaliku kultuuri ja loomeettevõtluse arendamise strateegiaid.
Kaks päeva kestva ürituse jooksul arutletakse kultuuri ja kohaliku omavalitsuse koostöö tähtsuse üle ning uuritakse, kuidas kultuuriline eripära aitab kaasa piirkondliku elu edendamisele ja säilitamisele.
Osalejatele pakutakse mitmeid töötubasid ja arutelusid, kus käsitletakse järgmisi teemasid:

Riigi ja omavalitsuse läbirääkimised ja ülesanded kultuuri edendamisel ja rahastamisel: Kuidas saavad riik ja omavalitsused koostööd teha kultuurilise arengu toetamiseks.
Et pärimus kestaks – noored ja haridus: Noorte hariduse roll pärimuse säilitamisel ja edendamisel.
Loomemajandus: Loomemajanduse mõju kohaliku arengu ja majanduse arengule.
Maakultuuri kättesaadavus – olevik ja tulevik: Maakultuuri kättesaadavus ja selle arenguvõimalused tulevikus.

Esitluste ja arutelude käigus jagavad oma teadmisi ja kogemusi riigi, kohalike omavalitsuste ning ülikoolide esindajad, sealhulgas Võru linnapea Kalvi Kõva, Tallinna Ülikooli rektor Tõnu Viik, Setomaa vallavanem Raul Kudre ja Tartu linnapea Urmas Klaas.
Erilist tähelepanu pööratakse ka kultuurilise eripära ja kohaliku arengu vaheliste seoste analüüsimisele (vt ka EESTI IX OMAVALITSUSPÄEV „Kultuuriline eripära on piirkondliku elujõu allikas“ – SA Võrumaa Arenduskeskus (vorumaa.ee).
Võru linnapea Kalvi Kõva on seisukohal, et praegusel ajal, kui Eesti elanikkond kõigis maapiirkondades ja väikelinnades kiiresti kahaneb, on eriti tähtis, et meil kõigil tekiks maast madalast tugev vaimne side oma kodukandiga, et oleksime uhked oma kultuuriliste juurte ja piirkonna pärimuse üle. Sellise sideme olemasolu suurendab oluliselt tõenäosust, et inimene tahab oma edasise elu siduda just selle kalliks saanud maanurgaga ning et ta on huvitatud selle piirkonna arengust. Kultuurilise eripära tähtsust võrukeste elujõule on raske üle hinnata.
Tallinna Ülikooli teadusprorektor Katrin Niglas usub, et selle aasta Eesti omavalitsuspäeva teemad peaksid meid kõiki kõnetama ning haakuvad laiemalt vaadates sügavuti Eesti iseseisvusega. Meie omakultuuri erinäolisus on motiiviks, mis kutsub inimesi oma kodukohast kaugemale uudistama minema või siis kaugemaltki Eestisse tulema. Loodan, et ühiselt läbi mõeldud ettepanekute ellurakendamine aitab oluliselt kaasa eri piirkondade arengule ja seeläbi ka kohalike kultuuritraditsioonide alahoidmisele. Mul on hea meel, et omavalitsuspäevad on kujunenud tõhusaks koostööformaadiks, kus ühiskonna ees seisvatele sõlmkohtadele parimaid lahendusi otsitakse.
Sulev Lääne, MTÜ Polis president ning Tallinna Ülikooli õppejõud on seisukohal, et Võrus toimuva omavalitsuspäeva teema kultuuriline eripära piirkondliku elujõu allikana on väga oluline nii Eesti erinevate piirkondade identiteedi hoidmise kui ka kogu ühiskonna arengu aspektist. Põhiseaduse preambulis toodud põhimõte, mille kohaselt peab tagama eesti rahvuse, keele ja kultuuri säilimise läbi aegade, ei tohi muutuda vaid loosungiks ning seda eriti keerukatel aegadel, kus me praegu ju elame.
Lääne jätkab, et Võrumaa kogemus on siin paljuski eeskujuks ning omavalitsuspäeval saavad nii riigi, kohalike omavalitsuste kui ka ülikoolide esindajad väljakutsetele „otsa vaadata“ ning mõelda, mida ning kuidas ühiselt meie kultuurilise rikkuse arendamiseks edasi teha.
Eesti Linnade ja Valdade Liidu asedirektor, Viimsi Vallavolikogu aseesimees Jan Trei on seisukohal, et kultuuri kättesaadavus omavalitsustes on investeering tulevikku. Selleks peavad riik ja omavalitsused käsikäes töötama, et pakkuda kogukondadele tuge piirkondliku elujõu säilitamiseks. Kultuurivaldkonna teemad on ka liidus omavalitsuste esindamisel olulisel kohal ja riigieelarve läbirääkimiste töölaual ning on osa targast regionaalpoliitikast.
Indrek Grauberg, Tallinna Ülikooli ühiskonnateaduste instituudi direktor rõhutab, et omavalitsuspäev on kujunenud foorumiks, kus erinevad osapooled analüüsivad aktuaalseid teemasid. Oluline on seejuures, et üha enam on hakatud ka ülikoolis ning selle instituutides tajuma ühiskonna oluliste probleemide lahtimõtestamise vajadust ning koos sellega teaduspõhiselt aktiivsemalt panustama probleemidele lahendusteede otsimisse.
Grauberg märgib, et lisaks tema instituudi panusele on väga oluline ka haridusteaduste ning humanitaaria valdkonna esindajate protsessis osalemine ning jätkutegevuste ühine kavandamine.
Üritusel tunnustatakse konkursi „Aasta Omavalitsustegu“ võitjaid ning võetakse vastu OVP 2024 deklaratsioon, mis edaspidi antakse üle Riigikogu juhatusele, Vabariigi Valitsusele ning Eesti Linnade ja Valdade Liidu juhatusele.
Omavalitsuspäeva raames toimub ka Riigikogus esindatud erakondade esindajate debatt. Samuti saavad osalejad osa kultuurilisest programmist ja tantsuõhtust, kus pakutakse ainulaadset võimalust tutvuda Võru kultuuri ja traditsioonidega.
Eesti IX Omavalitsuspäev 2024 pakub olulist platvormi kultuuripoliitika arutamiseks ja piirkondliku elu edendamiseks, pakkudes osalejatele võimalust jagada häid praktikaid ja osaleda inspireerivates aruteludes.
Lisainfo https://www.tlu.ee/yti/uudised/eesti-ix-omavalitsuspaevad-kultuuriline-eripara-piirkondliku-elujou-allikana

Teadlaste öö Deltas
2024-09-27 18:00 - 21:00
Teadlaste öö Deltas
27. september kell 18–21
Tartu Ülikooli Delta õppehoone, Tartu, Narva mnt 18
Sel õhtul on kõik oodatud Delta õppehoonesse külla. Toimuvad töötoad ja loengud, avatud on laborid ning teadlased tutvustavad oma tegemisi.
Lisainfo ja töötubadesse registreerumine https://cs.ut.ee/et/sisu/teadlaste-oo-deltas-2024

Teadlaste öö TalTechi Virumaa kolledžis
2024-09-27 18:00 - 21:00
Virumaa kolledžis saab Teadlaste ööl tutvuda robotitega ning vaadata teadusteatrit
TalTechi Virumaa kolledžis toimub 27. septembril Teadlaste öö raames 15 põnevat töötuba ning avatud on AHHAA teaduskohvik.
TalTechi Virumaa kolledži partnersuhete juhi Anna Kaljusaare sõnul pakutakse huvilistele mitmeid põnevaid tegevusi ja silmaringi avardavaid kogemusi.
„Näiteks etendub teadusteater, tutvustatakse roboteid ning jagatakse nippe igapäevaelu lihtsustamiseks. Lisaks pakume teaduskohvikus värskenduseks tarkustele ka muud head ja paremat,“ märkis Kaljusaar.
AHHAA teaduskohvikus soodustatakse avatud dialoogi teadlaste ja avalikkuse vahel. 27. septembril Virumaa kolledžis avatud kohvikus räägib teadlane Jasper Adamson inimtegevuse mõjust keskkonnale, sh vesikeskkonnale.
Kõik idavirukad, alates eelkooliealistest kuni pensionärideni, on oodatud reedel ajavahemikus 18–21 Kohtla-Järvele Virumaa kolledžis toimuvale Teadlaste ööle, mis korraldatakse koostöös Kohtla-Järve Gümnaasiumiga.
Tänavu eelnevalt töötubadesse registreeruma ei pea. Kõik töötoad on avatud terve õhtu ning soovijad saavad valida töötoa endale sobival ajal. Kavaga saab tutvuda kolledži kodulehel.
Teadlaste öö on mitte vaid Eesti, vaid Baltikumi suurim teadust populariseerivate sündmuste sari, mis algatati 2005. aastal Euroopa Komisjoni initsiatiivil. Virumaa kolledž korraldab Teadlaste ööd alates aastast 2011.

Ida-Viru haridusgala 2024
2024-09-27 18:00 - 23:30
Ida-Viru haridusgala 2024
Hea Ida-Virumaa haridustöötaja ja hariduse toetaja!
Oled oodatud 27. septembril kell 18 Jõhvi kontserdimajja Ida-Viru haridusgalale 2024!
Kavas:
17.00 avame uksed
18.00 alustame piduliku galaga, kus …
Hariduskopteri liikmetele antakse üle Ettevõtliku Kooli standardid ning tunnustatakse parimaid edulugusid.
Virumaa Eesti Hariduse Seltsi kuulutab välja eesti keele mainekujundajate tunnustuskonkursi võitjad.
Autasustame Aasta Õpetaja konkursi maakondlikke laureaate.
Haridusgala peaesineja on Koit Toome & Bänd!
Lisaks üllatusesinejad- ja tegevused!
Peale ametliku tunnustusgalat jätkub pidu kammersaalis kuumade latiinorütmide saatel.
00.00 tõmbame pidustuste otsad kokku ja soovime ohutut koduteed
Ida-Virumaa haridustähtesid tänavad ja tunnustavad Ida-Virumaa Omavalitsuste Liit, Alutaguse Vald, Jõhvi Vald, Kohtla-Järve Linn, Lüganuse Vald, Narva Linn, Narva-Jõesuu Linn, Sillamäe Linn, Toila Vald, Haridusklaster, Ettevõtlik Kool, Ida-Viru Ettevõtluskeskus, Virumaa Eesti Hariduse Selts, MTÜ Ida Event ja Haridus- ja Teadusministeerium.

Eesti Muusika- ja Teatriakadeemia105. aastapäeva akadeemiline aktus
2024-09-28 00:00 - 23:59
Eesti Muusika- ja Teatriakadeemia tähistab 105. aastapäeva
Sel laupäeval, 28. septembril tähistab Eesti Muusika- ja Teatriakadeemia (EMTA) 105. aastapäeva akadeemilise aktuse, näituse avamise ning piduliku kontsertaktusega. Pidustused jätkuvad terve nädala vältel akadeemia esindusfestivaliga MÜRIAADfest, mis lõpeb 5. oktoobril vilistlaste gala ja kokkutulekuga.
“Eesti Muusika- ja Teatriakadeemia 105. aastapäeva kõige pidulikumad hetked leiavad aset akadeemia loomise päeval, kui toimub audoktorite ja -liikmete promoveerimine ja töötajate tunnustamine ning pidulik kontsertaktus, kus esineb akadeemia sümfooniaorkester dirigent Paul Mägi juhatamisel. EMTA juubelipidustused jätkuvad kogu nädala vältel meie MÜRIAADfestiga, mille rikkaliku programmi üle on erakordselt hea meel. Juubelinädal lõpeb 5. oktoobril vilistlaste gala ja kokkutulekuga,” sõnab rektor Ivari Ilja ja lisab: “Usun, et igaüks leiab endale MÜRIAADfesti programmist sündmuse, mis teda kõnetab, paneb mõtlema või annab positiivse emotsionaalse laengu.”
EMTA senati otsusega promoveeritakse audoktoriteks loovuurimuse edendaja Peter Dejans, helilooja Unsuk Chin, lavastaja ja teatripedagoog Lorna Marshall ja auliikmeteks lavastaja Merle Karusoo ning jazzmuusik Anthony Branker. Samuti tunnustatakse aktusel 14 akadeemia pikaaegset töötajat, kelle nimed avalikustatakse akadeemilisel aktusel.
Pidulikul kontsertaktusel kõnelevad haridus- ja teadusminister Kristina Kallas, kultuuriminister Heidy Purga ja rektor Ivari Ilja. EMTA sümfooniaorkester esitab dirigent Paul Mägi juhatamisel Eugen Kappi süidi balletist “Kalevipoeg” ja Lepo Sumera Sümfoonia nr 3. Esiettekandena kõlab akadeemia üliõpilase Ryan Adamsi teos „Kolm sünnipäevamängu“. Adamsi teos valiti välja EMTA 105. aastapäevale pühendatud heliloomingu konkursil, millest said osa võtta vaid akadeemia klassikalise heliloomingu üliõpilased ja mille žüriisse kuulusid professorid Ivari Ilja, Paul Mägi, Toivo Tulev, Helena Tulve ja Toomas Vavilov. Akadeemilisele aktusele ja kontsertaktusele on sissepääs kutsetega. Kell 19.00 algava kontsertaktuse otseülekannet on võimalik jälgida EMTA YouTube’i kanalilt.
MÜRIAADfest saab hoo sisse pühapäeval, 29. septembril. Festivali mitmekesine programm annab suurepärase ülevaate akadeemias toimuvast – EMTA esindusfestivalist on aastatega kasvanud välja akadeemia-ülene suursündmus, millesse on kaasatud kõik akadeemia osakonnad. Programm sisaldab kontserte, kus astuvad üles nii akadeemia üliõpilased, õppejõud kui ka vilistlased, huvitavaid vestlusringe oma ala spetsialistidega ning installatsioone ja näitusi. Samuti toimub kõigi teadmisi proovile panev muusikaviktoriin. Muuhulgas läheb MÜRIAADfest rahvusvahelisel muusikapäeval, 1. oktoobril, Viru Keskuse aatriumisse, kus toimub EMTA tudengite eriprogramm. 5. oktoobril toimuval vilistlaste galal “Kummardus akadeemiale” astuvad üles Aile Asszonyi (sopran), klaveril Toomas Kaldaru, Juhan Uppin (lõõtspill), helilooja ja pianist Rein Rannap, keelpillikvartett Prezioso, EMTA koor Hirvo Surva dirigeerimisel, Toomas Vavilov ja EMTA vilistlaste puhkpilliorkester, näitlejad Richard Ester, Kersti Kreismann, Ülle Kaljuste, Indrek Saar, Elmar Trink. Õhtut juhib akadeemia vilistlane pianist Johan Randvere. Vilistlaste gala jätkub vilistlaste peoga, tantsuks mängivad ansambel Dance-O-Phones ja DJ Heidy Purga.

Perepäevad PROTO avastustehases
2024-09-28 12:00 - 2024-09-29 17:00
Perepäevad PROTO avastustehases
Teemakuu „PROTOga lõbusalt targaks“ raames toimuvatel perepäevadel jagub tegevust nii suurtele kui väikestele. 28.-29.09 ehitame taas koos ettevõttega Nefab papijääkidest hiiglaslikku labürinti. Kogu pere saab kaasa lüüa, ehitades labürindi osi, mis kahe päeva jooksul ühinevad ägedaks papist seiklusmaailmaks. Võta kaasa loovus ja vahvad ehituskaaslased ning tule PROTOsse, et aidata meil luua see ainulaadne ruumielamus. Pärast lõbusat nädalavahetust saab papist kindlus uue elu Pakendiringluses. Perepäevad toimuvad kl 12–17.
14.–15.09, 21.–22.09 ja 5.–6.10 töötoad ja teadusetendused
28.–29.09 hiiglasliku papist labürindi ehitus
Täpsem info: https://www.prototehas.ee/event/papist-laburint/

Esietendus "Arabella, mereröövli tütar"
2024-09-29 15:00 - 17:00
Esietendus “Arabella, mereröövli tütar”
Lugu täis põnevust ja ootamatusi, headuse ja kurjuse võitlust, julmust ja halastust, armastust ja andestust.
Visuaalteatri vahendeid kasutav lavastus viib publiku tõeliselt pöörasele sõidule, kus tuleb võidelda halastamatu mere äkiliste meelemuutuste ja verehimuliste rivaalidega. Seiklus viib mitmete lootustandvate kohtumiste ja ootamatusi täis olukordadeni. Ent raskeim teekond toimub tegelastes endis, kes peavad lõplikult otsustama, mis siin elus päriselt väärtuslik on.
Autor Aino Pervik, lavastaja ja dramatiseerija Mirko Rajas, kunstnik Rosita Raud.
Esietendus 29. septembril Ferdinandi saalis, sobilik kõigile alates 7. eluaastast.

Muusikapäev
2024-10-01 00:00 - 23:59
Klassikaraadio korraldab rahvusvahelise muusikapäeva puhul traditsioonilise e-viktoriini
Lõbusat mälumängu saab lahendada Klassikaraadio ja Raadio 4 kodulehel 1. oktoobril
Kuidas viktoriinil osaleda?
Viktoriini saab lahendada nii eesti kui ka vene keeles. Teadmised saab proovile panna Klassikaraadio (klassikaraadio.err.ee) ja Raadio 4 (r4.err.ee) kodulehel.
Kui osalete terve klassiga, lisage ka kooli nimi ja klass.
12 küsimusest koosnev mälumäng on vastusevariantidega ning loogiliselt mõeldes või sõpradega koos lahendades on võimalik õigesti vastata ka siis, kui vastust ei tea. Küsimusi on nii klassika, džässi kui ka popmuusika vallast. Lahendades tuleb kuulata helifaile, vaadata pilte ja jälgida videot.
Muusikaviktoriini on lihtne lülitada ka koolikavasse.
Möödunud aastal lahendas muusikapäeva viktoriini 4000 muusikasõpra. Osa võtsid igas vanuses muusikasõbrad üle Eesti ning paljudes koolides suisa terve klassiga. Kollektiivselt otsiti vastuseid küsimustele Elva gümnaasiumis, Hiiumaa gümnaasiumis, Jõgevamaa gümnaasiumis, Kajamaa koolis, Kiili kunstide koolis, Kohtla-Järve Ahtme põhikoolis, Kõmsi lasteaed-algkoolis, Kärdla muusikakoolis, Laulasmaa koolis, Lihula muusika- ja kunstikoolis, M. Lüdigi nim Vändra muusika- ja kunstikoolis, Mooste mõisakoolis, Otepää gümnaasiumis, Põltsamaa muusikakoolis, Pärnjõe koolis, Pärnu Mai koolis, Rakvere põhikoolis, Rakvere riigigümnaasiumis, Südalinna koolis, Tallinna kesklinna vene gümnaasiumis, Tartu erakoolis, Tartu kesklinnakoolis, Tootsi lasteaed-põhikoolis, Türi muusikakoolis, Türi ühisgümnaasiumis, Vanalinna hariduskolleegiumis ja Võhma koolis.
Soojendusviktoriin on juba avatud!
Muusikapäeva viktoriiniks saab valmistuda juba praegu, sest ERRi kultuuriportaalis on üleval soojendusviktoriin https://kultuur.err.ee/1609470931/proovi-jarele-soojendusharjutused-klassikaraadio-muusikapaeva-viktoriiniks
Muusikapäeva viktoriini videoklipp https://www.facebook.com/share/v/EaAjxfzw6LrRU9eB/
Tublimate lahendajate vahel loositakse välja hulgaliselt auhindu. Auhinnad on välja pannud ajakiri Muusika, Eesti Draamateater, Eesti Filharmoonia Kammerkoor, Eesti Interpreetide Liit, Eesti Kontsert, Eesti Rahvusmeeskoor, ERSO, Estonian Record Production, Jazzkaar, kino Artis, Mari Jürjens, Muuseumikaart, Müürileht, Rahvusooper Estonia, Sirp, Teater.Muusika.Kino, Teater Vanemuine, Täheke, VHK keelpilliorkester ja Viimsi Artium.
Lisainfo Lisete Velt
Klassikaraadio toimetaja, lisete.velt@err.ee

9. laste liikluskonverents „Ohutu koolitee“
2024-10-02 09:30 - 13:00
9. laste liikluskonverents „Ohutu koolitee“ Eesti Maanteemuuseumis
Toimumise aeg: 02.10.2024, kell 9.30–13.00
Eesti Maanteemuuseum kutsub taas 3. klasside õpilasi ja nende õpetajaid Varbusele laste liikluskonverentsile. Kas liigud kooli bussi, tõuksi või rattaga või hoopiski jala – oluline on ohutult kooli ja pärast koju jõuda. Sel korral räägibki konverents kooliteest ja sellest, mida teha, et see oleks turvaline.
Igast klassist ootame osalema nelja kuni kuut õpilast ja kuni kahte õpetajat.
Konverentsil osalemine ja lõunasöök on tasuta.
Konverentsile registreerumine ja lähem info kerle.kadak@transpordiamet.ee või tel 5330 2641. Registreerimise tähtaeg on 27. september.

e-rehkendus
2024-10-02 10:00 - 12:00
2. oktoobril algusega kell 10 toimub esimest korda toimub üle-eestiline e-rehkendus. E-rehkenduse viib läbi Tallinna Tehnikaülikool koostöös ERR-iga. Ettevõtmise eesmärk on matemaatika kui eluks olulise vahendi propageerimine ning selle tähele panemine ka teistes eluvaldkondades.
2. oktoobril kell 10 avanevad sinu ees ükshaaval 12 matemaatikaülesannet.

Kirjuta numbriline vastus selleks ette nähtud reale. Kõik vastused on täisarvud.
Kui rehkendus välja ei tule, märgi vastuse kohale „ei tea” ning liigud järgmise ülesande juurde. Eelmise ülesande juurde naasta ei saa.
Kui tahad avalikus edetabelis teistega mõõtu võtta, pead oma vastused ära saatma enne kella 13.00. Testi saad lahendada ka pärast seda, kuid sinu tulemust enam edetabelisse ei kanta.
Testi lõppedes näed, mitmele ülesandele leidsid õige vastuse. Detailsed tulemused saadetakse sulle meilile, kui sisestad oma nime ja meiliaadressi. Sul on ka võimalus saata oma tulemus avalikku edetabelisse, kuid see pole kohustuslik.

Tulemused ja edetabel
Üldine paremusjärjestus koostatakse lõpetamise kellaaja ja õigete vastuste arvu järgi: võidab see, kes lahendab alates kella 10.00-st esimesena õigesti kõik 12 ülesannet. Kõik soovijad saavad oma tulemuse pärast lahendamist lisada ka avalikku edetabelisse. Tabelis näidatakse vaid nende osalejate nime, tulemust ja lahendamisaega, kes on selleks nõusoleku andnud. Osalejad, kes oma tulemust avalikult kuvada ei soovi, saavad selle üksnes oma meilile.
Parimatele auhinnad!
https://erehkendus.err.ee/juhend.html

Lugemissõprade programmi uue hooaja algus
2024-10-02 17:30 - 18:30
Lugemissõprade programmi uue hooaja avab lastekirjanik Ilmar Tomusk
Tallinna Keskraamatukogu ja Eesti Lugemisühing alustavad Lugemissõprade programmi uut hooaega. Osalema on oodatud muu kodukeelega lapsed, kes saavad oktoobrist maini noortelt vabatahtlikelt abi ja julgustust eesti keeles lugemisel. Samuti on väga oodatud uued eesti kodukeelega vabatahtlikud. Avaüritusele tuleb programmis osalevaid lapsi ja noori innustama kirjanik Ilmar Tomusk.
Lugemissõprade programmis saab iga laps – väike lugemissõber – endale oma noore ehk suure lugemissõbra, kellega kohtutakse hooaja jooksul mitu korda. Kohtumised toimuvad Tallinna Keskraamatukogu eestikeelse kirjanduse osakonnas (Estonia pst 8) ja võõrkeelse kirjanduse osakonnas (Liivalaia 40), ajad lepitakse kokku individuaalselt. Iga kohtumine kestab umbes 50 minutit, mille jooksul sõbrad avastavad koos huvitavaid raamatuid, loevad teineteisele valjult ette ja arutlevad loetu üle, ühendades seda soovi korral ka loominguliste või mänguliste tegevustega. Lisaks saavad kõik programmis osalejad omavahel kohtuda programmi ava- ja lõpuüritustel, kuhu kutsutakse ka põnevaid külalisi. Programmis osalemine on tasuta.
Programmi registreerumine kestab kuni 26. septembrini:

muu kodukeelega 7-11-aastaseid lapsi saab osalema registreerida SIIN;
13-19-aastased noored, kes sooviksid vabatahtlikuna programmi panustada, on oodatud registreeruma SIIN.

Noortele vabatahtlikele toimub 30. septembril ja 1. oktoobril kell 16.00-18.00 koolitus, kus jagatakse nippe ja metoodikaid, kuidas väikestele lugemissõpradele paremini toeks olla.
Programmi avaüritus koos Ilmar Tomuskiga toimub 2. oktoobril kell 17.30 Tallinna Keskraamatukogu võõrkeelse kirjanduse osakonnas (Liivalaia 40).
Lisainfo laste@tln.lib.ee, 683 0914 (eesti keeles), vko@tln.lib.ee, 683 0960 (võõrkeeles).

Rahvusvaheline konverents „The Death of Law? Machines, Technology and Algorithms Deciding“
2024-10-03 00:00 - 2024-10-04 23:59
Õigus ilma inimeseta? Tallinna Ülikooli konverentsil käsitletakse tehisintellekti mõju seadusandluse üle
Tallinna Ülikoolis toimub 3. ja 4. oktoobril rahvusvaheline konverents „The Death of Law? Machines, Technology and Algorithms Deciding“, kus arutatakse tehnoloogia ja tehisintellekti rolli seadusandluse ja õigusemõistmise üle tulevikus. Eksperdid Euroopast ja Ameerikast jagavad oma teadmisi ja uurimistulemusi selle kohta, kas masinad ja algoritmid võivad tulevikus õigust luua ja hallata, asendades senised inimlikud otsustajad.
Konverentsi peakorraldaja professor Massimo La Torre sõnul tõstatab tehnoloogia, sh tehisintellekti areng ning selle kasutamine küsimusi eetiliste ja õigusalaste tagajärgede ning sotsiaalste mõjude osas. “Algoritmide abil loodud seadus ei pöördu enam vaba tahtega inimeste poole, kellel on võimalus järgida või tõlgendada reegleid erinevalt. Selle asemel käsitleb see inimesi kui allutatud subjekte, kellel puudub otsustusvabadus. See võib tähendada seaduse lõppu kui vabadusel põhinevat süsteemi, mida oleme sajandeid järginud,” selgitab professor La Torre. Konverents pakub võimalust kuulda tunnustatud teadlastelt, kuidas tehnoloogia ja õigusvaldkond omavahel põimuvad ning millised on selle muutuse pikaajalised tagajärjed. Teiste seas astuvad üles Guliano Amato, Roger Bownsword, Gerald J. Postema ja José Ignacio Solar Cayón, Jaan Aru.
Konverents on avatud kõikidele, kes on huvitatud õiguse, tehnoloogia ja tehisintellekti vastastikustest suhetest, sealhulgas õigusteadlasi, praktikante, poliitikuid ning üliõpilasi, pakkudes platvormi konstruktiivseteks aruteludeks, et mõista tuleviku suundi õigussüsteemides. Üritus on osa Tallinna Ülikooli Global Forum sarjast, mille eesmärk on rahvusvahelise koostöö ja kriitilise dialoogi edendamine.
Üritus on tasuta, kuid kohtade arv on piiratud. Registreerumiseks ja programmi kohta lisainfo saamiseks külastage veebilehte https://globalforum.tlu.ee/the-death-of-law-machines/

Petersoni Gümnaasium – 10
2024-10-04 00:00 - 2024-10-18 23:59
Petersoni Gümnaasium – 10
Petersoni Gümnaasium tähistab kooli 10. aastapäeva 4.–18. oktoobrini Kaunase pst 70 koolimajas ja Elektriteatris toimuvate üritustega Tartu gümnasistidele ja õpetajatele: vilistlastunnid ja -turniirid, filmipärastlõuna meediahuvilistele, vastuvõtud kooliperele ning külalistele, konverents ja peoõhtu.
Aastapäev toob endaga kaasa mitmeid pidustusi ja ettevõtmisi, kus osalevad nii vilistlased, praegused õpilased kui ka kooli töötajad. Toimuvad jalgpalli-, võrkpalli- ja mälumänguturniirid. Mälumängule on oodatud lisaks oma kooli õpilastele ja vilistlastele kõikide Tartu linna ja maakonna koolide võistkonnad. Oktoobri kolmel nädalal toimuvad vilistlastunnid. Kooli naaseb üle 25 vilistlase, et anda tunde ja jagada oma kogemusi praegustele õpilastele. Teemad on nii karjäärivalikut suunavad kui ka väga spetsiifilised, näiteks reklaaminduse tehnilisest järelvalvest, turundusest, graafilisest disainist, tänavatantsust või lahinguoperaatori tööst.
Alustatakse 4. oktoobril õpetajate vastuvõtuga. Endistele ja praegustele koolitöötajatele esineb muuhulgas Neway agentuur ning avalikustatakse kooli uus bränding. Soov olla visuaalselt samuti nooruslik, uuenduslik, julge ja kättesaadav viis uue logo ning graafilise lahenduseni. Avatud raamatu kujuline graafiline element on inspireeritud Kristjan Jaak Petersonist ja kooli eelmisest logost. Avatud raamat on ka kui metafoor õpihimulisest inimesest või oma gümnaasiumitee kujundamise rohketest võimalustest KJPG-s. Uue logoga rõhutatakse veelgi enam võimalust igal noorel inimesel ise kujundada oma lugu ja teostada oma unistusi õpetajate toel.
17. oktoobril kell 15.00 kohtutakse audiovisuaalmeedia- ja filmikunstihuvilistega Tartu Elektriteatris, kus näeb meedia- ja filmikunstiõpilaste kümne aasta loomingu paremikku. Petersoni meedia- ja filmikunstiõpilased on saavutanud aastakümnega märkimisväärselt palju võite ning tunnustust noorte filmitöö eest nii Eestis kui ka rahvusvahelistel filmikonkurssidel. Tartu Elektriteatris näeb kahe tunni jooksul erinevaid lühifilme ning katkendeid teistest õpilaste konkursivõitudeni viinud töödest.
Konverents „Haridus räuskamise ja infokorratuse maailmas“ toimub koolimajas 18. oktoobril kell 9.00–13.00. Konverents keskendub hariduse rollile üha meediastunumaks muutuvas ühiskonnas. Arutame, kuidas õpetajad ja koolid saavad toime tulla infomüra ja tehisaru väljakutsetega. Esinejate seas on oma ala eksperdid Maria Murumaa-Mengel, Maia Klaassen, Andres Karjus, Andero Teras, stand-upiga vaimsest tervisest loob meeleolu meie keemiaõpetaja Alo Kivilo. Konverentsil käsitletakse ka juhendaja kui eeskuju rolli keerulises meediamaailmas ning stressiga toimetulekut.
Sünnipäevale paneb punkti vilistlaste ja töötajate pidu „Tants ja trall vilistlase pilli järgi“ samal õhtul. Muusikalise osa eest hoolitsevad vilistlastest artistid Yonna ehk Johanna Eendra (osales saates “Eesti otsib superstaari” ja võistlusel Eesti Laul) ja ansambel Pur Mudd, aga ka andekad muusikahuvilised Arnold Milihhin ja Kirtty Kalda.
Petersoni Gümnaasiumist on selle kümnendi jooksul sirgunud ligikaudu 2000 vilistlast, kelle unistuste elluviimisele on kool püüdnud kaasa aidata. Ollakse toeks nii õpilastele, kelle unistuseks on vaid üldkeskhariduse omandamine, aga ka neile, kes soovivad oma andeid arendada, et jõuda õppima lemmikerialal või hoopis võimaluseni tegeleda gümnaasiumi kõrvalt tippspordi või muusikaga. Petersonis pakutakse keskharidust, lähtudes põhimõttest, et iga õpilane saab keskenduda talle enim huvi pakkuvale valdkonnale. Eristutakse valikainete hulga ja mitmekülgsete praktiliste võimaluste kasutamise poolest (audiovisuaalmeedia tehnika ja stuudio, keemialabor, spordisaalid erinevate alade viljelemiseks jm). Populaarsust on lisanud võimalus oma õpiteed, aga eelkõige ka aega planeerida läbi iseseisva veebiõppe.

Õpetajate päev
2024-10-05 00:00 - 23:59
5. oktoober – rahvusvaheline õpetajate päev, aasta õpetaja gala.

Aasta õpetaja gala
2024-10-05 00:00 - 23:59

Konverents "Muutuv ajalugu. Muutuv pärand"
2024-10-05 00:00 - 23:59
5. oktoobril 2024 toimub Eesti Ajaloo- ja Ühiskonnaõpetajate Seltsi, Eesti Kunstiakadeemia, Muinsuskaitseameti ja Tallinna Õpetajate Maja ühine konverents “Muutuv ajalugu. Muutuv pärand”.
Ühiskond ning seega ka ajalookirjutus ja -õpetus on pidevas muutumises, mis tähendab, et muutub ka suhtumine (kultuuri)pärandisse. Mis on pärand, kuidas seda luuakse, kaitstakse ja (ümber)hinnatakse? Need on küsimused, mis puudutavad kõiki ajaloo- ja ühiskonnaõpetajaid nende elu- ja töökohast sõltumatult.
Konverentsi eesmärk on tugevdada silda õpetajate ja professionaalsete pärandikaitsjate vahel, pakkuda pärandikaitsjatele võimalust oma tegevusvälja koolide kaudu laiendada ning anda õpetajatele muutuva pärandi, selle teoreetilise ja praktilise käsitlemise kohta professionaalset teavet. Konverentsi kaugem eesmärk on see – (väljavõte gümnaasiumi riikliku õppekava ajaloo ainekavast) – et õpilane tunnetab oma rolli Eesti kultuuripärandi hoidja ja kandjana, väärtustab inimkonna kultuuripärandit ja aktsepteerib kultuurerinevusi; mõistab, kuidas kultuuripärand peegeldab minevikuühiskonda, analüüsib kultuuri arengu põhijooni ning seostab neid ühiskonnas toimunud muutustega.
Konverentsi kavas on päranditeemalised ettekanded, ekskursioonid ja Tallinna erinevates paikades toimuvad töötoad. Konverentsi lõpetab Eesti kultuuripärandi õpetamist erineva kultuuritaustaga lastele lahkav sümpoosion.
Konverentsi toetab Eesti Kultuurkapital.

Noorlingvistide keeleklubi
2024-10-05 12:00 - 15:00
Noorlingvistide keeleklubi esimene kohtumine
5. oktoobril kl 12.00–15.00 Noorlingvistide keeleklubi esimene kohtumine: Suured tekstid ja väiksed tekstid (väikestel on kellad kaelas); Tartu Ülikooli eesti ja üldkeeleteaduse instituudis.
Eesti keele uurimiseks on aastakümnete jooksul kogutud, korrastatud ja märgendatud suur hulk tekstikogumeid. Töötoas räägime kirjalikust ja suulisest keelest ning kasutame Tartu Ülikooli arvuteid, et neist korpustest ise otsinguid teha. Milliste tähendustega me tegelikult sõnu kasutame? Kuidas me neid tegelikult hääldame? Kui erinevalt kirjutavad ja räägivad eestlased? Need ja paljud teised küsimused saavad meiega vastuse!
Töötuba viivad läbi morfosüntaksi teadur Mari Aigro ja foneetika teadur Anton Malmi (TÜ).
https://sisu.ut.ee/noorlingvist/

Matsalu loodusfilmide festivali filmid Padise rahvamajas
2024-10-05 12:00 - 19:00
Laupäeval, 5. oktoobril toimub Padise rahvamajas kell 12–19 Matsalu loodusfilmide festivali filmide näitamine.
Sündmus on tasuta.
Täpsem ajakava www.padise.ee

Õpetajakutse taotlemise tähtaeg
2024-10-06 00:00 - 23:59
5.veebruar ja 6. oktoober – õpetajakutse taotlemise tähtajad. Tutvustavad seminarid veebis 16. ja 27. jaanuaril.

MUBA hooaja avakontsert
2024-10-07 00:00 - 23:59
Kool algas septembris, hooaeg oktoobris – aeg harjutada ja õppida, aeg esineda
Tallinna Muusika- ja Balletikool avab oma kontserthooaja uhke avakontserdiga 7. oktoobril – esinevad MUBA sümfooniline puhkpilliorkester, solistid ja rahvusvaheliselt tunnustatud Küprose saksofonimängija Yiannis Miralis.
MUBA e Tallinna Muusika ja Balletikool on parim õpikeskkond tulevastele muusikutele ja balletitantsijatele kogu Eestis. MUBA on eripärane kool nii oma õppetöös kui oma kontsertide ja sündmuste poolest.
MUBA on keskkond, kus tulevased Eesti muusikanimed õpivad, harjutavad ja saavad oma esimesed tõsisemad lavakogemused. MUBA ei ole vaid kool ja maja, vaid ka kontserdimaja, kus kogu atmosfäär, interjöör, saalide väga hea akustika, kontserdi publiku soliidne mahutavus ja Eesti suurim kontsertlava aitavad koos luua kontserdielamusi.
Noored muusikud, kes alustasid oma õppeaastat septembris, on valmis oma selle aasta esimeseks tähtsamaks kontserdiks ehk MUBA hooaja avakontserdiks.
Timo Steiner, helilooja ja MUBA koolijuht: „ Tore on mõelda, et MUBA on kool ja mittekool korraga. Kool selles mõttes, et õpime ja harjutame hoolega. Mittekool selles mõttes, et MUBA on ka kvaliteetne kontsertide, balletietenduste ja sündmuste toimumise paik. Ja eriti tore on, et oleme suutelised oma looduga täitma kasvõi mitu-mitu kontserdihooaega. Meil on lihtsalt nii fantastilised ja tegusad noored!“
MUBA sümfooniline puhkpilliorkester, mida juhendab igapäevaselt MUBA õpetaja ja dirigent Bert Langeler esineb seekord koos rahvusvaheliselt tunnustatud Küprose saksofonimängija Yiannis Miralisega. Miralis nii dirigeerib kui ka soleerib antud kontserdil. Täpsem kava SIIN.
Yiannis Miralis on tuntud eelkõige klassikalise saksofonisti, dirigendi, õppejõu ning mitmete rahvusvaheliste muusikaorganisatsioonide liikmena.
Seekord viib Miralis Eestis läbi mitmeid orkestri ja saksofoni meistriklasse.
MUBA hooaja avakontsert toimub esmaspäeval 7. oktoobril algusega kell 18 MUBA Suures saalis.
Tasuta pääsmed saadaval Fientast. Enne kontserti on avatud kohvik ning kõlab meeleolumuusika.

Kontsert-mõtterännak
2024-10-11 20:30 - 21:30
11. oktoobri õhtul täitub Narva Art Club Ro-Ro kott-toolidega ning publikul on võimalus kogeda midagi erilist. Hilisõhtuse kontsert-mõtterännaku unikaalsus peitub selles, et inimesed saavad kuulata ja ava(sta)da muusika kaudu iseennast. Ühtlasi annab selline kogemus võimaluse stressi leevendamiseks ja eneseteadvuse suurendamiseks ning vaimse tervise toetamiseks.
“Hilisõhtune meditatsioon Bachiga” toob kokku muusikateraapia doktor Alice Pehki ning marimbamängija Tanel Eiko Novikovi. Läbi Bachi muusika ning muusikaterapeudi juhatuse viiakse publik avardatud teadvuse seisundisse.
“Marimba on müstilise ja sügava kõlaga instrument, mis viib kuulajad ainulaadsesse muusikalisesse kosmosesse,” kinnitab ka noor marimba-artist ise.
Kavas on Bachi sooloteosed tšellosüit nr 6 C-Duur ning viiulisonaat nr 1 g-moll.
“Sellel erilisel kontserdil soovime teadvustada suurepärast võimalust, mida pakub muusika – kuulata ja ava(sta)da muusika kaudu iseennast,” avab muusikaterapeut Alice Pehk toimuva sisu. “Muusika on peegel: muusikat kuulates kuulame tegelikult iseennast. See, mida kuulates kogeme ja milliseid seoseid endas loome, kõneleb meile meist endist, see on meis, ka meie hinge sügavaimates soppides toimuva peegelduseks. Mida teadlikumad oleme aga eneses peituvast ja toimuvast, seda paremini saame ennast ja oma elu juhtida ning seda parem püsib meie vaimne tervis ja üldine heaolu.”
Kontsert kulgeb süvenemises, ilma aplausita. Pärast muusika kuulamist saab publik osaleda arutelus muusikaterapeudi ja esinejaga, et saada teada, mispärast tekitab muusika nii- või teistsuguseid kujutluspilte ja emotsioone, mida see kuulaja kohta räägib, kuidas saadud informatsiooni tõlgendada ja kasutada.
Enda sisemaailma süvenemine ja kogetu jagamine on kuulajatele vabatahtlik, kontserti saab soovi korral nautida ka täiesti tavapärase kontserdikülastajana.
Kontserdi algus kell 20.30.
Üritus toimub Narva Sügispealinna programmi raames ning koostöös Narva Eesti Gümnaasiumiga.
Kontsert-mõtterännakut toetavad Martin Napa, Narva linn, Eesti Kultuurkapital.
Täpsem info Facebooki lehel Vaimse tervise sari.
